Aktar minn 11,000 bidwi u raħħal Malti huma fost 10 miljun Ewropew li qegħdin ikunu intervistati f'ċensiment obbligatorju li jsir kull 10 snin. Iċ-ċensiment tal-biedja jipprovdi stampa ċara tal-ħidma f'dan is-settur, li jinkludi wkoll lin-naħħala. Mit-tagħrif miġbur, l-awtoritajiet jaraw kif qegħdin jinbidlu x-xejriet u jittieħdu deċiżjonijiet biex jiġu indirizzati l-isfidi. Għall-ewwel darba, iċ-ċensiment tal-biedja qed jistħarreġ kull biċċa raba' li tinħadem biex tinġabar informazzjoni dwar il-prodotti mkabbra f'kull rokna ta' Malta. Fl-aħħar jiem, l-Uffiċċju Nazzjonali tal-Istatistika beda bl-intervisti ma' aktar minn 11,000 bidwi, raħħal u naħħal. L-intervisti jsiru kull 10 snin, bil-għan li tinġabar informazzjoni dettaljata fuq is-settur. Il-kap tat-taqsima fl-NSO responsabbli mill-agrikoltura u s-sajd, Ronald Tanti, qal li l-informazzjoni li se tinġabar fuq medda ta' ħames xhur tgħin biex jigu identifikati u indirizzati ħtigijiet f'dan il-qasam. Qal li minn dan it-tagħrif tingħata għajnuna meħtiega għat-tisħiħ u ż-żamma ta' din l-attività ekonomika. Is-Sur Tanti qal li l-istħarriġ jitratta kemm art uża l-bidwi u xi prodotti kabbar, is-siġar tal-frott f'kull biċċa raba', il-kwantità u r-razza tal-annimali mrobbija, l-użu tad-demel u l-makkinarju li ntuża. L-ewwel ċensiment tal-biedja sar fl-1955, meta dak iż-żmien hemm hemm 18,000 ettaru ta' art tinħadem – tliet darbiet id-daqs ta' Għawdex. Għaxar snin ilu din niżlet għal 11,000 – darbtejn id-daqs t'Għawdex. Fl-2010, kważi nofs ir-raba f'Malta kienet miżrugħa għall-magħlef tal-annimali. "Sibna ukoll li ammont tar-raba li qed tintuża għall-użu personali kienet qed tiżdied ukoll. Ħaddiema li jaħdmu fis-settur kien hemm 17,000 li madwar 1,500 kienu full timers." Dan iċ-ċensiment se jara jekk bdiewa u raħħala humiex iħarrġu nies oħra. Għall-koordinatur tal-Għaqda Bdiewa Attivi, Malcolm Borg, dan hu ta' tħassib u toħroġ aktar fid-deher minn ċensiment għal ieħor. Qal li din ix-xejra żdiedet l-aktar wara li Malta daħlet fl-Unjoni Ewropea minħabba li kibret il-kompetizzjoni. "Permezz ta' dan iċ-ċensiment, se nkunu qed naraw il bdiewa jekk jiddiversifakawx xogħolhom – minflok ikabbru biss il-prodotti biex ibiegħu fuq is-suq, jistgħu jagħmlu affarijiet oħra biex ikollhom introjtu differenti fuq il-prodotti tagħhom. Bdiewa, raħħala u naħħala huma obbligati bil-liġi jieħdu sehem fiċ-ċensiment, bl-Uffiċċju Nazzjonali tal-Istatistika assigura li l-informazzjoni miġbura tinżamm kunfidenzjali u tintuża biss għal skop ta' statistika.